118. ΑΠΟΦΑΣΗ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ. 33989 της 26 Σεπτ./5 Οκτ. 1983 (ΦΕΚ Β΄ 574) Απόκτηση Επαγγελματικής άδειας Β΄ κατηγορίας για άτομα που έτυχαν κρατικής παραχώρησης φορτηγού αυτοκινήτου Δ.Χ. σε αντικατάσταση τρικύκλων φορτηγών Δ.Χ. Έχοντας υπόψη: 1.Τις διατάξεις του Ν.Δ. 638/1970 «περί ιατρικής εξετάσεως των οδηγών αυτοκινήτων διτρόχων-τριτρόχων μετά κινητήρος και μοτοποδηλάτων». 2.Την απόφαση αριθ. ΣΤ/27599/74 «περί καθορισμού ιατρικών προσόντων των υποψηφίων δια την απόκτησιν αδείας ικανότητος οδηγού αυτοκινήτων δικύκλων ή τρικύκλων και μοτοποδηλάτων, ως και την υπό αναθεώρησιν αυτής» όπως συμπληρώθηκε με την αριθ. 15916/78 απόφαση «περί τροποποιήσεως της ΣΤ/27599/74 κλπ». 3.Την κοινή απόφαση αριθ. 8715/7.9.82 του Πρωθυπουργού και του Υπουργού Συγκοινωνιών «ανάθεση αρμοδιοτήτων του Υπουργού Συγκοινωνιών στους Υφυπουργούς». 4.Την ανάγκη εξυπηρέτησης ολιγαρίθμων ατόμων, τα οποία έτυχαν παραχώρησης, βάσει των διατάξεων του Νόμ. 1073/80, εκμετάλλευση μικρών φορτηγών αυτοκινήτων Δ.Χ. σε αντικατάσταση τρικύκλων Δ.Χ. που κατείχαν, πλην όμως λόγω αναπηρίας τους δεν μπορούν να πάρουν επαγγελματική άδεια οδήγησης για την αυτοπρόσωπη οδήγηση των αυτοκινήτων αυτών, όπως απαιτεί ο νόμος παρόλο που για αρκετά χρόνια με τις ίδιες παθήσεις οδηγούσαν τα αντικατασταθέντα τρίκυκλά τους, αποφασίζουμε: Ορίζουμε όπως, για τα άτομα που έτυχαν κρατικής παραχώρησης φορτηγού αυτοκινήτου Δ.Χ. σε αντικατάσταση τρικύκλων φορτηγών Δ.Χ. που κατείχαν (βάσει των δ/ξεων του Νόμ. 1073/80), προκειμένου να αποκτήσουν επαγγελματική άδεια οδήγησης Β΄ κατηγορίας που απαιτείται για την οδήγηση των οχημάτων αυτών, ισχύουν τα ιατρικά δεδομένα της στήλης 3 της ΣΤ/27599/74 (ανωτ. αριθ. 76) απόφασης, που αναφέρονται στη χορήγηση και την ανανέωση ερασιτεχνικών αδειών οδήγησης αυτοκινήτου. 